Arne Melchior (CD), 1999-05-28:
Jeg har ved andenbehandlingen erkendt og anerkendt justitsministerens hensigter, men det betyder ikke, at man behøver at være enig med ham.
Man kan jo have andre hensigter, og der er et par udtryk, som justitsministeren brugte i sin tale i dag, som jeg finder grund til at gøre bemærkninger om.
Der er nogle, der søger en politisk strid.
Ja, men hvad vil politisk strid sige?
Det er der jo ikke noget nedsættende i, det er der ikke noget uværdigt i.
Vi er jo sat herind af vælgere med forskellige opfattelser og forskellige grundholdninger, så man skal ikke komme med nogen ringeagtsytring om det, at der er strid om et politisk spørgsmål.
Det kan vel ikke være anderledes i et demokrati; det er sådan, det bør være.
Ministeren sagde noget, som allerede hr. Bendt Bendtsen har bidt mærke i, nemlig at ministeren takkede dem, der er sig deres ansvar bevidst.
Dermed siges der jo næsten direkte, at de, der ikke stemmer med ministeren og regeringspartierne i denne sag, ikke er sig deres ansvar bevidst.
Jeg håber ikke, det er sådan, den udtalelse skal forstås.
Vi har altså en anden grundholdning, og vi har et andet syn på, hvad der er meningen med PET, hvad behovet for PET er, og den arbejdsro, PET nødvendigvis skal have.
Vi er helt enige i de udtalelser, som samme justitsminister fremsatte netop om dette specifikke emne den 3. juni i fjor.
Så ansvarsbevidstheden hos os, der har en anden opfattelse, mener jeg er hjemme.
Fremover får ministeren jo to problemer.
Det ene vil være dette at skaffe bemanding til sin kommission.
Det er blevet sværere, og jeg synes, det er meget svært at finde folk, der virkelig er dygtige og anerkendte nok, som er uvildige og habile nok, og som det allerede er sagt, det var vist fru Birthe Rønn Hornbech, der sagde det, skal de ikke bare være historikere, men også foretage en retlig undersøgelse.
Jeg har tidligere tilkendegivet, at vi i CD ikke mener, at det smalle flertal gør en ændring i undersøgelsens bonitet.
Det kommer ganske an på, hvem der foretager den, hvordan den vil blive foretaget, og hvordan resultatet vil blive formuleret.
Det vil vi tage stilling til, når vi kommer så langt.
Ministeren har her et problem, som nok skal give ham hovedpine i nogle sommerdage her, men forhåbentlig løser han det.
Så har han et andet og mere langsigtet problem, og det er at overveje hele kontrolsættet for PET's virksomhed.
Som jeg før har fremhævet, og som alle i salen jo for øvrigt ved, så har PET en øverste chef, som er justitsministeren og dermed regeringen.
Så er der to udvalg, hvoraf det ene er et kontroludvalg nedsat af Folketinget bestående af fem folketingsmedlemmer fra Tingets fem største partier.
Det ser altså ud til, at dette kontrolapparat, som er ganske omfattende, ikke har været tilfredsstillende.
Ja, så må de vel fyres, eller også må reglerne for, hvilken kontrol der skal føres med PET, laves grundlæggende om, så vi ikke en anden gang kommer i denne situation. Jeg mener ikke, at vi kan have en offentlig spiontjeneste i dette land.
Der skal være kontrol.
Regering og Folketing har skaffet den kontrol.
Nu ser det efter regeringens og flertallets mening ud til, at denne kontrol har spillet fallit.
Det bliver interessant at følge.